Адыгея Сегодня – Сатыу гупчэм зырагъэушъомбгъу\nСатыу гупчэм зырагъэушъомбгъу\nСатыу гупчэу «МЕГА Адыгея-Кубань» зыфиIорэм изегъэушъомбгъункIэ инвестиционнэ проектышхом Iоф дашIэу зэрэрагъэжьагъэм фэгъэхьыгъэ Iофтхьабзэр тыгъуасэ Тэхъутэмыкъое районым щыкIуагъ.\nАдыгэ Республикэм и ЛIышъхьэу КъумпIыл Муратрэ IKEA Centres Russia игенеральнэ директорэу Милен Генчевымрэ МЕГА Адыгея-Кубань исатыушIыпIакIэ лъапсэу фашIыщтым апэрэ мыжъор ралъхьагъ.\nIофтхьабзэм джащ фэдэу хэлэжьагъэх Адыгэ Республикэм и Премьер-министрэ игуадзэу Сапый Вячеслав, Адыгэ Республикэм экономикэ хэхъоныгъэмрэ сатыумрэкIэ иминистрэу Олег Топоровыр, муниципальнэ гъэпсыкIэ зиIэ «Тэхъутэмыкъое районым» иадминистрацие ипащэу Шъхьэлэхъо Азмэт, МЕГА Адыгея-Кубань изегъэушъомбгъун тегъэпсыхьэгъэ проектым ипащэу Павел Градек, сатыу гупчэу МЕГА Адыгея-Кубань ипащэу Михаил Латкиныр, Адыгеим ихабзэ икъулыкъухэм, компаниеу ИКЕА ялIыкIохэр.\nIофтхьабзэм къыдыхэлъытагъэу проектым илъэтегъэуцо щыIагъ, Адыгэ Республикэм и Правительствэрэ IKEA Centres Russia зыфиIорэмрэ зэрэзэдэлэжьэщтхэмкIэ зэзэгъыгъэх. Адыгэ Республикэм и ЛIышъхьэрэ «IKEA Centres Russia» зыфиIорэм игенеральнэ директоррэ а зэзэгъыныгъэм кIэтхэжьыгъэх. Нэужым унакIэм ылъапсэ игъэтIылъын хэлэжьагъэх.\nКъумпIыл Мурат инвестиционнэ проектым АдыгеимкIэ мэхьанэшхо зэриIэр, сатыу гупчэм зызэрэрагъэушъомбгъурэм республикэм хэхъоныгъэ ышIынэу амал зэриIэр къызэригъэлъагъорэр хигъэунэфыкIыгъ.\n«БэшIагъэу гъусэныгъэ зыдытиIэ компанием исатыушIыпIэхэм зарегъэушъомбгъу. Ащ дэгъоу къеушыхьаты тиреспубликэ экономикэ амалышхохэр зэриIэр, инвестициехэр къыхалъхьанымкIэ цыхьэшIэгъоу зэрэщытыр. Адыгеим ихабзэ икъулыкъухэмрэ компаниемрэ зэдэлэжьэныгъэ зэрэзэдыряIэр лъэныкъуитIумкIи федэу щыт», — къыIуагъ КъумпIыл Мурат.\nРеспубликэм и ЛIышъхьэ зэрэхигъэунэфыкIыгъэмкIэ, ИКЕА-Адыгеим ибюджетхэм хэбзэIахьхэр бэу арегъахьэ. Нэбгырэ 4000 фэдизмэ непэ ащ Iоф щашIэ. СатыушIыпIакIэхэр затIупщыхэкIэ, Iоф зышIэрэмэ япчъагъэ джыри нэбгырэ 2000-м ехъу къыхэхъощт. Республикэ хэбзэ Iэшъхьэтетхэм зэралъытэрэмкIэ, проектым ишIуагъэкIэ республикэм иинфраструктурэрэ исатыурэ зарагъэушъомбгъун алъэкIыщт, къэзытхырэр Адыгэ Республикэм и ЛIышъхьэ ипресс-къулыкъу.\nКъумпIыл Мурат къызэриIуагъэмкIэ, Адыгеим ихабзэ икъулыкъухэр зэдэлэжьэныгъэр лъагъэкIотэным, инвестиционнэ проектыр игъом гъэцэкIэгъэнымкIэ ящыкIэгъэ пстэур арагъэгъотыным фэхьазырых. СатыушIыпIэхэм Iоф зашIэщт апэрэ илъэсхэм хэбзэIахьхэмкIэ фэгъэкIотэныгъэхэр афэшIыгъэнхэм япхыгъэ Iофыгъохэми ахэплъэщтых.\nМилен Генчевым Адыгеим ихэбзэ Iэшъхьэтетхэм зэпхыныгъэ пытэ къызэрадыряIэм ыкIи инвестиционнэ проектым игъэхьазырынкIэ IэпыIэгъу къазэрафэхъухэрэм фэшI зэрафэразэр ариIуагъ. ТапэкIэ гухэлъэу яIэхэр къадэхъунымкIэ зэфыщытыкIэшIоу зэдыряIэр лъагъэкIотэным зэрэщыгугъхэрэр къыхигъэщыгъ.\n«ЦIыфхэм шIоигъоныгъэу яIэхэр зэрэзэхъокIырэр тэлъэгъу. Ахэр зыщызэIукIэщтхэ чIыпIэхэр дгъэпсыхэзэ, къалэ пэпчъ щыпсэурэ цIыфхэм яшIоигъоныгъэхэм тадегупшысэ. Республикэм экономикэ амалышхохэр зэриIэхэм, инвестициехэр ащ хэплъхьанхэр зэрэфедэм яшIуагъэкIэ проект гъэшIэгъоныр мыщ щыпхырытщын тлъэкIыщт», — хигъэунэфыкIыгъ Милен Генчевым.\nИнвесторым къызэриIуагъэмкIэ, 2021-рэ илъэсым нэс проектыр чэзыуиплIэу пхыращыщт. 2019-рэ илъэсым сатыу гупчэу «Леруа Мерлен» зыфиIорэм иунакIэ къызэIуахынэу, МЕГА Адыгея-Кубань исатыушIыпIакIэхэм язы Iахь агъэкIэжьынэу, псыIыгъыпIитIу агъэпсынэу рахъухьэ.\nЫужкIэ фудкортыкIэ агъэпсын, сатыу гупчэу «Мини-город» зыфиIорэм ыгупэрэ игалерейрэ агъэкIэжьын ямурад. Я 3-рэ чэзыум кинотеатрэрэ паркышхорэ агъэпсыщтых. «МЕГА Адыгея-Кубань» зыфиIорэ сатыу гупчэм фэдитIукIэ зырагъэушъомбгъунэу, квадрат метрэ мини 190-рэ фэдиз ащ иинэгъэнэу рахъухьэ. ПстэумкIи сомэ миллиард 14 фэдиз хъурэ инвестициехэр ащ изегъэушъомбгъун халъхьащтых.